นักวิทยาศาสตร์ค้นพบวัสดุสำหรับผลิตพลาสติค ที่จะเป็นอันตรายต่อสิ่งแวดล้อมน้อยลง
นักเคมี Masud Huda แห่งสถาบันวิจัยพืชสวน อธิบายสูตรสร้างพลาสติคจากขนสัตว์ปีก ที่จะนำไปผลิตของใช้ต่างๆ ได้หลายอย่าง
ในแต่ละปี อุตสาหกรรมสัตว์ปีกในอเมริกา ผลิตขนสัตว์ปีกออกมาเกือบสองพันเมตริกตัน ราวๆ 20% นำไปใส่หมอน ผลิตเสื้อโค้ต และผสมในอาหารสัตว์ ที่เหลือนั้นโยนทิ้งไป แต่ไม่ช้าไม่นาน ขนนก ขนไก่และขนเป็ด เหล่านี้จะมีค่าขึ้นมาแล้ว นักเคมี Masud Huda แห่งสถาบันวิจัยพืชสวน อธิบายสูตรสร้างพลาสติคจากขนสัตว์ปีก ที่จะนำไปผลิตของใช้ต่างๆ ได้หลายอย่าง รวมทั้ง กระถางต้นไม้ และอะไหล่และส่วนประกอบรถยนตร์ นักเคมีผู้นี้เริ่มงานวิจัยผลิตพลาสติค จากขนสัตว์ปีกเมื่อสองสามปีที่แล้ว ร่วมกับนักวิทยาศาสตร์ Walter Schmidt ของกระทรวงเกษตรสหรัฐ และได้ผลิตกระดาษวาดเขียน วัสดุรับการดูดซึม ที่กรองน้ำและอากาศ และวัสดุใช้ทำฉนวนสำหรับอุปกรณ์เครื่องใช้ต่างๆ รวมทั้งบุฝาและหลังคาบ้าน จากขนสัตว์ปีกได้แล้วด้วย นักวิทยาศาสตร์ Walter Schmidt บอกว่า ส่วนประกอบทางเคมี และความแข็งแรงของขนสัตว์ปีก ทำให้ใช้ประโยชน์ได้หลายอย่างทีเดียว คุณ Walter อธิบายว่า ขนสัตว์ปีกแข็งแรงกว่าแซลยูโลส (Cellulose) ถึง 8 เท่า แต่ดีที่ไม่หนักกว่านี้ หรือแข็งแรงน้อยกว่านี้ เพราะถ้าเป็นเช่นนั้นแล้ว นกก็จะบินไม่ได้ สำหรับกระถางต้นไม้ที่ผลิตจากขนนกนั้น นักวิทยาศาสตร์ทั้งสองคนนี้ บอกว่า จะมีอายุใช้งานระหว่างหกเดือน จนถึงสองสามปีเท่านั้น และจะสลายตัวไปตามกระบวนการทางชีวภาพ ซึ่งเป็นประโยชน์ต่อสิ่งแวดล้อม ไม่คงอยู่เหมือนกับกระถางทำจากพลาสติค ที่เป็นผลิตผลพลอยได้จากการผลิตน้ำมันปีโตรเลี่ยม และตามความเป็นจริงคนส่วนใหญ่ ก็ไม่ใช้กระถางต้นไม้ซ้ำเพราะกลัวการปนเปื้อน นอกจากกระถางต้นไม้แล้ว นักวิทยาศาสตร์ยังได้ใช้ขนสัตว์ปีกทดลองผลิตแผงหน้าคนขับรถ และส่วนอื่นๆ ของรถยนตร์แล้วด้วย แต่ก่อนจะไปถึงรถยนตร์ นักวิทยาศาสตร์ทั้งสองบอกว่า อดใจรออีกสักปีหรือสองปี จะมีกระถางต้นไม้ที่นอกจากจะสลายตัวเอง ตามกระบวนการชีวภาพแล้ว ยังจะมีเม็ดปุ๋ยอัดจากมูลสัตว์ใส่มาในกระถาง พร้อมใช้งานได้ทันทีด้วย